ANC vat JohannesburgVrydag se buitengewone raadsvergadering. (Foto: Stad Johannesburg) Dr. Mpho Phalatse, DA-burgemeester van Johannesburg, is Vrydag in ŉ mosie van wantroue as burgemeester van Johannesburg uitgestem. Die ANC se Dada Morero is kort daarna tydens ’n buitengewone raadsvergadering in haar plek tot burgemeester verkies. ’n Totaal van 139 uit 145 raadslede het gestem om die mosie te aanvaar. Dit volg ure nadat Phalatse haar vergeefs tot die hooggeregshof gewend het in ’n poging om dié raadsvergadering as onwettig te verklaar. Phalatse het die aand voor die mosie ’n dringende interdik by die Johannesburgse hooggeregshof ingedien om die raadsvergadering onwettig te verklaar. Dr. Mpho Phalatse (Foto: Facebook) Phalatse sê in ’n verklaring sy het Donderdag laataand hofstukke op die nuutverkose speaker, Colleen Makhubele, en lede van die programmeringskomitee beteken om die sitting van die buitengewone raadsvergadering te stuit. Die raadsvergadering is belê kort nadat die Patriotic Alliance (PA) Woensdag saam met die ANC gestem het en Makhubele tot speaker van die Johannesburgse metroraad verkies is. Phalatse het aangevoer dat die sitting oorhaastig en onreëlmatig belê is. Die hooggeregshof het eindelik nie hiermee saamgestem nie. “Die speaker het Donderdag om 13:09 gevra dat ŉ sitting van die programmeringskomitee op dieselfde dag om 16:00 plaasvind, al was daar geen verduideliking vir die uiterste dringendheid vir die belê van so ŉ vergadering nie,” het sy gesê. Die speaker het die raad boonop Donderdag om 13:25 in kennis gestel dat ŉ buitengewone raadsvergadering Vrydag om 10:00 sou plaasvind. “Dit is minder as 20 uur kennis,” het Phalatse daarop gewys.